REFERAT

**af ekstraordinært møde i Det Humanistiske Fakultets Samarbejdsudvalg**

**Til stede var:** Simon Møberg Torp

Søren Wind Eskildsen

Martin Rheinheimer

Per Krogh Hansen

Steffen Nordahl Lund  
Anne Jensen

Simon Hedegaard

Christian Ø. Heyde-Petersen

Alexandra Holsting

Martin Lund

Helle Lykke Nielsen

Gitte Rasmussen

Anne Traun Ulriksen

Karen Hvidtfeldt

**Fra administrationen deltog:** Mads Funding

Gitta Stærmose

Bettina Ibsen Hilt

**Mødedato:** 11. januar 2018

|  |
| --- |
|  |

Simon Møberg Torp bød Karen Hvidtfeldt velkommen som nyt medlem af SU. Karen afløser Torben Spanget Christensen.

**Punkt 1: Til- og fravalgsprocessen**

Simon Møberg Torp takkede for de mange forslag til til- og fravalg, som er indmeldt på trods af den stramme deadline. Simon oplyste, at enkelte forslag, der ikke kommer i betragtning til støtte via centrale midler, ville kunne overvejes finansieret af den resterende dimensioneringspulje.

Simon Møberg Torp gennemgik planen for til- og fravalgsprocessen, og oplyste i den forbindelse, at tilbagemeldingsprocessen endnu ikke er på plads, men at en mere tydelig tilbagemelding end sidste gang tilstræbes.

SU drøftede den økonomiske situation, den økonomiske usikkerhed og budgetlægningen. Simon Møberg Torp oplyste, at budgetafdelingen er blevet bedt om at sikre en mere kontinuerlig budgetopfølgningsproces.

SU havde en principiel drøftelse af, hvilken rolle SU kan have i processen. Der var enighed om, at behandlingen af til- og fravalgsforslagene bør være på overordnet principielt plan – blandt andet fordi en mere konkret behandling ville tage stilling til enkeltpersoners forhold.

SU fandt ikke, at det var en relevant opgave for samarbejdsudvalget at foretage en faglig kvalitetsvurdering af forslagene, ligesom SU ikke ønskede at tilslutte sig tilvalgsforslag, der ville kunne medføre endnu større sparekrav (fravalg). Fra B-siden blev det fastholdt, at man ikke ønskede at fremme forslag, der kunne medføre uansøgte afskedigelser eller ansættelsesstop.

B-siden understregede endvidere, at man herfra ikke kunne tilslutte sig forslag, der hæver VIP’ers undervisningsforpligtelse.

SU drøftede arbejdsmiljøet i forbindelse med den indbyrdes konkurrence, der er i miljøerne om konkurrenceudsatte midler. Gitte Rasmussen opfordrede til, at fakultetet i processen holder øje med overlappende fagmiljøers konkurrerende tilvalgsforslag netop af hensyn til arbejdsmiljøet. Anne Jensen udtalte, at det er institutledernes opgave at have overblik og sikre koordineringen imellem faglige miljøer.

Institutlederne præsenterede de indkomne forslag til til- og fravalg.

B-siden spurgte ind til de fire strategiske projekters status ift. til/fravalgsprocessen som ellers har været opfattet som medarbejderdrevet. Simon Møberg Torp svarede, at humaniora ville fremsende yderligere forslag til til-og fravalg og i øvrigt støtte projekter i det omfang humaniora har en interesse i dem.

Der blev spurgt til det administrative besparelsesbilag, og Mads Funding svarede, at det ikke er oplagt at spare mere på det administrative område.

Christian Ø. Heyde-Petersen spurgte, hvorfor HUM har egen studievejledning. Mads Funding svarede, at den vejledning, som studerende modtager i den centrale studievejledning er af generel karakter og ikke dækker specifikt humaniorarettede områder. Simon Møberg Torp udtalte, at drøftelsen skal tages, og at studievejledningen skal balanceres med brugen af faglige vejledere på de enkelte studier.

**Punkt 2: Eventuelt**

Intet at bemærke.

Simon Møberg Torp Søren Wind Eskildsen

Dekan Næstformand